РЕШЕНИЕ 2007/690/ОВППС НА СЪВЕТА
от 22 октомври 2007 година
за изпълнение на Съвместно действие 2005/557/ОВППС относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия
СЪВЕТЪТ НА ЕВРОПЕЙСКИЯ СЪЮЗ,
като взе предвид Съвместно действие 2005/557/ОВППС на Съвета от 18 юли 2005 г. относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия (1), и по-специално член 8, параграф 1, втора алинея от него, във връзка с член 23, параграф 2 от Договора за Европейския съюз,
като има предвид, че:
(1)
На 23 април 2007 г. Съветът прие Решение 2007/244/ОВППС за изпълнение на Съвместно действие 2005/557/ОВППС относно дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия (2), с което удължи финансирането за нейната гражданска част до 31 октомври 2007 г.
(2)
До прехода на мисията на Африканския съюз в съвместна операция на ООН/АС (UNAMID), бе решено да бъде продължена дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия до 31 декември 2007 г.
(3)
Резолюция 1769 на Съвета за сигурност на ООН от 31 юли 2007 г. посочва, че прехвърлянето на властта (ПНВ) от AMIS към UNAMID следва да се извърши не по-късно от 31 декември 2007 г.
(4)
На 21 септември 2007 г. Комитетът по политика и сигурност се споразумя, че гражданската част от дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия следва да се прекрати на датата, когато се извърши прехвърлянето на властта от AMIS към UNAMID.
(5)
По отношение на гражданската част Съветът следва впоследствие да вземе решение относно финансирането на продължаването на дейността по оказване на помощ съобразно определената по-горе времева рамка.
(6)
Дейността по оказване на помощ ще се извършва в контекста на ситуация, която може да се влоши и може да навреди на целите на ОВППС, установени в член 11 от Договора,
РЕШИ::
Член 1
1. Финансовата референтна сума, предназначена за покриване на разходите, свързани с изпълнението на раздел II от Съвместно действие 2005/557/ОВППС от 1 май 2007 г. до 30 април 2008 г., е 2 125 000 EUR. Тази сума покрива периода на текущия мандат на мисията на Африканския съюз в суданската област Дарфур (AMIS II) и последващия ликвидационен период на гражданската част на дейността по оказване на гражданско-военна помощ от страна на Европейския съюз на мисията на Африканския съюз в суданската област Дарфур и в Сомалия.
2. Разходите, финансирани от сумата, предвидена в параграф 1, се управляват в съответствие с процедурите на Европейската общност и правилата, приложими по отношение на общия бюджет на Европейския съюз, с изключение на това, че предварителното финансиране не остава собственост на Общността.
Гражданите на трети страни имат право да участват в процедури за възлагане на поръчки.
3. Извършените разходи се признават, считано от 1 май 2007 г.
Член 2
Решение 2007/244/ОВППС на Съвета се отменя.
Член 3
Настоящото решение влиза в сила от датата на неговото приемане.
Член 4
Настоящото решение се публикува в Официален вестник на Европейския съюз.
Съставено в Люксембург на 22 октомври 2007 година.